**ที่ปรึกษาด้านสมุนไพรประจำท้องถิ่นตำบลกุดชมภู**

เป็นผู้มีความสามารถหรือภารกิจในการนำภูมิปัญญาชาวบ้าน หรือ ภูมิปัญญาท้องถิ่นไปแก้ปัญหาหรือถ่ายทอดในท้องถิ่น



**นายบุญมี สมสาย**

**เชี่ยวชาญในการต้มยาสมุนไพร**

**ประวัติ**

 นายบุญมี สมสาย อายุ 73 ปี เกิดเมื่อวันที่ 26 เดือนเมษายน พ.ศ. 2494 สมรสกับ นางบัวพันธ์ สมสาย มีบุตรด้วยกัน 4 คน อาศัยอยู่บ้านเลขที่ 34 หมู่ที่ 4 บ้านหินสูง ตำบลกุดชมภู อำเภอพิบูลมังสาหาร จังหวัดอุบลราชธานี ซึ่งบุตรได้แยกย้ายกันไปประกอบอาชีพที่ต่างจังหวัด ทั้ง 4 คน ปัจจุบันมีสมาชิกในครอบครัวทั้งสิ้น 2 คน มีบ้านตนเอง 1 หลัง และบ้านมารดา 1 หลัง หลังจากมารดาได้เสียชีวิตแล้ว จึงได้ย้ายมาอยู่ที่บ้านของมารดาซึ่งไม่มีใครอยู่เลย สำหรับบ้านของตนเองนั้นลูก ๆ และหลาน ๆ จะมาพักช่วงเทศกาลหรือกลับมาเยี่ยมบ้าน เนื่องจากลูก ๆ ไปทำงานต่างจังหวัดทุกคน นาน ๆ จะได้กลับมาเยี่ยมบ้าน นายบุญมี สมสาย มีการใช้ชีวิตแบบเศรษฐกิจพอเพียง ปลูกผักกะแยง ตะใคร้ ผักบุ้ง ผักพาย ใบโหระพา และเลี้ยงปลาในพื้นที่แปลงนาของตนเองเพื่อนำไปจำหน่ายที่ตลาดสดพิบูลมังสาหาร ราคาที่ขายมัดละ 5 บาท และนำมาใช้เพื่ออุปโภคในครัวเรือนของตน ซึ่งการนำผักและปลาไปจำหน่ายที่ตลาดสดนั้นภรรยาจะเป็นผู้นำเอาไปนั่งขาย โดยนายบุญมี สมสายจะขับรถสกายแลปไปรับ - ส่งทุกวัน

-2-

 ด้านการศึกษา นายบุญมี สมสาย จบการศึกษาระดับชั้นประถมศึกษาปีที่ 4 จากโรงเรียนบ้านยอดดอนชี ตำบลกุดชมภู อำเภอพิบูลมังสาหาร จังหวัดอุบลราชธานี สามารถอ่านออกและเขียนได้อย่างคล่องแคล่ว ได้อันดับที่ 1 ในทุก ๆ ปีการศึกษา

ด้านการทำงาน เคยเป็นผู้ใหญ่บ้านหินสูง หมู่ที่ 4 จำนวน 1 สมัย (5ปี)

นายบุญมี สมสาย มีอาชีพและรายได้หลักจากเบี้ยยังชีพผู้สูงอายุ เดือนละ 700 บาท (รายได้เฉลี่ยต่อปีประมาณ 8,400 บาท/ปี) และมีรายได้จากการขายผักและปลา เฉลี่ยต่อปีประมาณ 50,000 บาท และยังเป็นพิธีกรในงานสู่ขวัญต่าง ๆ เช่น สู่ขวัญนาค สู่ขวัญคู่บ่าวสาว สู่ขวัญขึ้นบ้านใหม่ หรืองานสู่ขวัญต่าง ๆ พร้อมทั้งยังเป็นพิธีกรในงานศพ เป็นต้น

 ด้านอุปนิสัยใจคอ จากการสังเกตจากการสัมภาษณ์พบว่า นายบุญมี สมสาย เป็นคนใจเย็น เป็นคนพูดจาฉะฉาน สามารถสื่อสารและถ่ายทอดความรู้ได้เป็นอย่างดี ร่าเริง แจ่มใส อัธยาศัยดี มักให้ความช่วยเหลือผู้อื่น สภาพบ้านเป็นบ้าน 1 ชั้น รอบ ๆ บ้านมีต้นมะม่วง ต้นมะขาม และบริเวณรอบ ๆ บ้านสะอาด น่าอยู่อาศัยเป็นอย่างยิ่ง นายบุญมี สมสายได้พูดด้วยรอยยิ้มชื่นชมยินดีเมื่อได้รับคำชม ว่า “ผมได้ปัด กวาด เศษใบไม้ทุกเช้าครับ”

**ประวัติการเป็นหมอพื้นบ้าน วิธีการเรียนรู้**

 สืบเนื่องมาจากเจ้าอาวาสวัดพุทธรักษาในขณะนั้น โดยพระอาจารย์ทินกร หอมสิน ท่านเป็นเจ้าอาวาสวัดพุทธรักษารูปแรก ท่านได้แนะนำให้นายบุญมี สมสาย เป็นหมอพื้นบ้าน ซึ่งท่านได้ศึกษาในตำราและได้นำตำราเล่มนั้นมาให้ตนเพราะท่านเห็นว่าตนนั้นพอมีความรู้เรื่องสมุนไพรอยู่บ้าง จากนั้นเป็นต้นมา นายบุญมี สมสาย จึงได้นำความรู้ที่ตนมีอยู่และศึกษาตำราเพิ่มเติม จนทำให้ตนเองมีความรู้ความเชี่ยวชาญในด้านสมุนพอสมควร

ครั้งหนึ่งตนได้พบกับชายชราท่านหนึ่งที่มาจากจังหวัดร้อยเอ็ด โดยเดินทางมาเพื่อรักษาคนป่วยที่บ้านโนนจิกน้อย แต่ชายชราท่านนี้รักษาคนป่วยโดยการใช้สมุนไพรแต่สมุนไพรบางตัวต้องมาหาใกล้แหล่งน้ำหรือแม่น้ำ ชายชราท่านนั้นจึงได้มาหาสมุนไพรแถวริมแม่น้ำมูลแล้วพบกันโดยบังเอิญ ตนเองจึงได้บอกที่อยู่ของสมุนไพรนั้นแก่ชายชราท่านนั้น และตนเองกับผู้ชายชราท่านนั้นได้แลกเปลี่ยนความรู้เรื่องสมุนไพรกัน

นอกจากต้มยาสมุนไพรแล้ว อดีตตนเองยังได้รักษางูสวัด ท้องอืด ท้องเฟ้อ เป่ากำเนิดหรือเป่าเด็กทารกร้องไห้โดยไม่ทราบสาเหตุ ป้องกันพาย ป้องกันปอบ ซึ่งสมัยก่อนจะมีความเชื่อเรื่องผีพายและผีปอบตามหมู่บ้านแต่ปัจจุบันไม่ได้ทำการรักษาแล้ว เนื่องจากอายุมากแล้ว

**การปฏิบัติตนของหมอพื้นบ้าน**

 นายบุญมี สมสาย มีการปฏิบัติตนที่คล้าย ๆ กันกับการปฏิบัติตนตามความเชื่อในท้องถิ่นทั่วไป เช่น การสวดมนต์ทุกวันพระ ตักบาตรหน้าบ้านทุกวัน และตักบาตรที่วัดทุกวันพระ ไม่ลอดราวตากผ้า แต่มีข้อปฏิบัติเฉพาะของนายบุญมี สมสาย คือ ห้ามรับประทานอาหารในงานศพ ไม่กินข้าวที่มีคนเอาช้อนใส่ในถ้วย

-3-

**การบูชาครูของหมอพื้นบ้านและการต้มยาสมุนไพร**

 นายบุญมี สมสาย มีการบูชาครูอยู่สม่ำเสมอด้วยวิธีการยกขันธ์ 5 ประกอบไปด้วย ดอกไม้ 5 คู่ ธูป 1 ห่อ เทียน 1 ห่อ เงิน 5 บาท มีการขึ้นครูโดยจะมีคาถาสวดปลุกยาให้มีคุณภาพ ซึ่งคาถาที่สวดนั้นจะอยู่ในตำราและตนได้นำเอาคาถาของหลวงปู่คำบุ คุตจิตโต อดีตเจ้าอาวาสวัดวิหารเจดีย์ศรีชมพู เข้ารวมกับบทสวดด้วย

**การปฏิบัติตัวในการต้มยาสมุนไพร**

1. ห้ามไม่ให้สุภาพสตรีเข้าในเขตต้มยาสมุนไพร
2. กองไฟที่ใช้เพื่อต้มยาสมุนไพรนั้นห้ามไม่ให้จุดบุหรี่หรือเอาบุหรี่มาต่อไฟเพื่อสูบ
3. ห้ามไม่ให้ไฟในเตาต้มยาสมุนไพรดับจนครบ 9 คืน (การต้มยาสมุนไพรในงานปริวาสกรรม)

**ตำรับยาที่ใช้**

 สมุนไพรที่ใช้หลายชนิดจะต้องไปเอามาจากภูพร้าว อำเภอสิรินธร จังหวัดอุบลราชธานี ต้องได้รับอนุญาตจากฐานที่ตั้งกองร้อยตำรวจตระเวนชายแดนที่ 226 ก่อน ในการเดินทางไปเก็บสมุนไพรที่ภูพร้าวเพื่อมาต้มในงานปริวาสกรรมที่วัดพุทธรักษา จะมีรถยนต์ของผู้ใหญ่บ้านพาไป โยมีผู้ร่วมเดินทาง จำนวน 5 – 6 คน แต่ละคนก็พอจะมีความรู้ด้านสมุนไพรเล็กน้อยซึ่งตนเองเป็นคนถ่ายทอด เมื่อไปต้องมีการปฏิบัติตัวในการไปเอาสมุนไพร คือ ต้องสำรวมกาย สำรวมใจ ต้องบอกเจ้าที่เจ้าทาง ห้ามประมาทลบหลู่สถานที่หรือพูดคำไม่ดีมีสติอยู่ตลอดเวลา แต่หากมีผู้ติดตามท่านใดมีการลบหลู่เจ้าที่หรือประมาทลบหลู่สถานที่ หากผิดพลาดสิ่งที่มองไม่เห็นจะมาเข้าตัวนายบุญมี สมสายเอง เช่น มีการเจ็บป่วยหรือมีอันเป็นไป ซึ่งผู้ติดตามจะรู้เรื่องนี้ทุกคน ตัวยาสมุนไพรที่ใช้ต้มมีดังนี้

1. ม้ากระทืบโรง (ภูพร้าว อำเภอสิรินธร)
2. กำลังเสือโคร่ง (ภูพร้าว อำเภอสิรินธร)
3. ช้างน้าว (ภูพร้าว อำเภอสิรินธร)
4. ปฏิโคชฤาษี (ภูพร้าว อำเภอสิรินธร)
5. แก่นหมากหม้อ (ภูพร้าว อำเภอสิรินธร)
6. ต้นยู (ภูพร้าว อำเภอสิรินธร)
7. ชาฤาษี (ภูพร้าว อำเภอสิรินธร)
8. อ้อยดำ (มีในหมู่บ้าน)
9. ฟ้าทะลายโจร (มีในหมู่บ้าน)

**ขั้นตอนวิธีการดำเนินการ**

1. การขึ้นครูโดยการสวดคาถา พร้อมทั้งขันธ์ 5

2. ก่อไฟสำหรับตั้งหม้อ (เตา 3 ขา) โดยใช้ฟืน

3. ใช้ปี๊บ 3 อัน เติมน้ำค่อนปี๊บ หรือ 1/3 ของปี๊บ โดยเติมน้ำไปเรื่อย ๆ เมื่อน้ำเริ่มลด

4. ใส่สมุนไพรทั้ง 9 ชนิด

-4-

ในแต่ละวันต้องเปลี่ยนน้ำและเปลี่ยนสมุนไพรทุกวันจนครบ 9 วัน หมั่นเติมน้ำเพราะน้ำจะลดลงตามปริมาณผู้เอาน้ำไปดื่ม

**ผลของการรับประทานยาสมุนไพร**

 หากท่านใดมีอาการปวดขา ปวดเมื่อยตามร่างกาย ท้องอืด ท้องเฟ้อ จะทุเลาลงเรื่อย ๆ ซึ่งสมุนไพรที่นำมาต้มนั้นเป็นยาบำรุงร่างกายช่วยให้เจริญอาหาร บรรเทาอาการนอนไม่หลับ

**ค่าใช้จ่าย**

 ในการต้มยาสมุนไพรในงานปริวาสกรรมนั้น จะไม่ได้ต้มเพื่อจำหน่ายแต่หากมีท่านใดมีจิตศรัทธาจะตั้งบาตรไว้เพื่อให้ผู้มารับน้ำต้มยาสมุนไพรได้บริจาคตามจิตศรัทธา แต่หากมีท่านใดสนใจก็สามารถบูชาสมุนไพรเพื่อนำไปต้มเองได้ แต่ถ้าจะทำเป็นธุรกิจจะไม่ทำ

 นายบุญมี สมสาย ได้รับการติดต่อให้ไปต้มยาที่ต่างอำเภอบ่อยครั้ง(งานเข้าปริวาสกรรม) แต่ตนเองได้ปฏิเสธไปเนื่องจากเมื่อไปแล้วต้องอยู่ประจำ 9 วัน 9 คืน ซึ่งถือว่าเป็นเวลานานพอสมควรเพราะตนเองอายุมากแล้ว พร้อมทั้งต้องไปส่งภรรยาที่ตลาดทุกวันจึงได้ปฏิเสธคนที่มาติดต่อให้ไปต้มยาสมุนไพร

**ความภูมิใจในการเป็นหมอยาสมุนไพร**

 นายบุญมี สมสาย มีความภูมิใจที่ได้บริการพี่น้องทั้งที่รู้จักและไม่รู้จัก และได้ถวายน้ำสมุนไพรแด่พระสงฆ์ที่มาร่วมงานปริวาสกรรม ได้ช่วยคนอื่นหายจากอาการเจ็บป่วย หรืออาการบรรเทาทุเลาลง การที่พี่น้องประชาชนทั่วไปที่มารับน้ำต้มยาสมุนไพรก็ถือเป็นการมานั่งพูดคุย ถามข่าวคราว สารทุกข์สุกดิบ และยังเป็นการถ่ายทอดความรู้ด้านสมุนไพรอีกด้วย ทำให้มีการเกิดการแลกเปลี่ยนเรียนรู้เรื่องสมุนไพรไปด้วย